SET ปิดเช้าลบ 16 จุด วิตก “โควิดเบต้า” กดดัน แนะจับตาประชุม กนง. 23 มิ.ย.นี้
SET ปิดลบ 16 จุด วิตก “โควิด" สายพันธุ์เบต้าระบาดในไทย แนะจับตาประชุม กนง. 23 มิ.ย.นี้
21 มิ.ย. 2564

น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้ปรับตัวลงตามตลาดหุ้นทั่วโลก โดยตลาดหุ้นในภูมิภาคเอเชียปรับลงถ้วนหน้า หลังจากดัชนีหุ้นดาวโจนส์ร่วงไปกว่า 500 จุด จากความกังวลธนาคารกลางสหรัฐฯ (เฟด) อาจปรับขึ้นอัตราดอกเบี้ยเร็วกว่าคาด และสถานการณ์การแพร่ระบาดไวรัสโควิด-19 ก็ยังกดดันจากการพบผู้ติดเชื้อโควิดมีสายพันธุ์เบต้าในพื้นที่ต่างๆ ของประเทศเพิ่มขึ้น ทำให้ต้องเริ่มจับตามากขึ้นอีกครั้ง
ทั้งนี้ ตลาดบ้านเราจะต้องติดตามการประชุมคณะกรรมการนโยบายการเงิน (กนง.) ที่จะมีขึ้นในวันที่ 23 มิ.ย.นี้ ตลาดฯคาดว่าจะคงอัตราดอกเบี้ยนโยบาย แต่ให้จับตาการประเมินภาพเศรษฐกิจไทยและการปรับประมาณการตัวเลขเศรษฐกิจ
แนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงยังติดลบอยู่ แต่ต้องจับตาว่าดัชนี SET จะสามารถยืนเหนือระดับ 1,600 จุด ได้หรือไม่ เพราะหากไม่ได้มีโอกาสปรับตัวลงมาทดสอบ 1,580-1,550 จุด แต่ถ้ายืนเหนือระดับ 1,600 จุดได้ก็ถือว่าทิศทางยังไม่แย่มาก เพราะการที่ดัชนีฯหลุดแนว 1,600 จุดถือเป็นภาพที่ไม่ดีในทางเทคนิค
พร้อมให้แนวรับ 1,590 จุด ส่วนแนวต้าน 1,605-1,610 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GUNKUL มูลค่าการซื้อขาย 6,063.44 ล้านบาท ปิดที่ 5.00 บาท เพิ่มขึ้น 0.12 บาท
PTT มูลค่าการซื้อขาย 1,690.04 ล้านบาท ปิดที่ 39.75 บาท ลดลง 0.25 บาท
AOT มูลค่าการซื้อขาย 1,654.79 ล้านบาท ปิดที่ 65.25 บาท ลดลง 0.75 บาท
KBANK มูลค่าการซื้อขาย 1,399.83 ล้านบาท ปิดที่ 121.00 บาท ลดลง 2.50 บาท
CPF มูลค่าการซื้อขาย 913.93 ล้านบาท ปิดที่ 27.00 บาท ราคาไม่เปลี่ยนแปลง